1-1-1

ส่วนที่ 1

ข้อมูลสรุป (Executive Summary)

บริษัท แชงกรี-ลา โฮเต็ล จำกัด (มหาชน) ประกอบธุรกิจหลักด้านโรงแรม เพื่อให้เช่าที่พักอาศัย
จำหน่ายอาหารและเครื่องดื่ม การประชุมและการจัดเลี้ยง พร้อมทั้งให้บริการอื่นๆ
อันเกี่ยวเนื่องกับธุรกิจโรงแรม

โรงแรมมีจุดเด่น คือ เป็นโรงแรมระดับห้าดาวที่อยู่ริมแม่น้ำแห่งเดียวที่ตั้งอยู่ติดสถานีรถไฟฟ้า
และมีจำนวนห้องพักมากที่สุด รวมทั้งมีห้องจัดประชุม สัมมนา
ห้องแสดงสินค้าจำนวนมากเพียงพอสำหรับความต้องการของลูกค้า
และมีสถานที่สวยงามสามารถดึงดูดนักท่องเที่ยวได้

ผลประกอบการ

ในรอบระยะเวลาบัญชีสิ้นสุด ณ วันที่ 31 ธันวาคม 2545 บริษัทมีกำไรก่อนรายการพิเศษ
ดอกเบี้ยจ่ายและภาษีเงินได้จำนวน 446.574 ล้านบาท ลดลงจากปี 2544 ซึ่งมีกำไร 491.222
ล้านบาท แต่เนื่องจากปี 2545
มีการกลับรายการสำรองเผื่อผลขาดทุนจากเงินลงทุนในบริษัทร่วมแห่งหนึ่ง
ทำให้บริษัทมีกำไรสุทธิหลังรายการพิเศษ ดอกเบี้ยจ่ายและภาษีเงินได้เป็นจำนวน 429.774
ล้านบาท ซึ่งมากกว่าปี 2544 ซึ่งมีกำไรสุทธิจำนวน 128.802 ล้านบาท กำไรสุทธิต่อหุ้นของปี
2545 เท่ากับ 3.31 บาท ในขณะที่ปี 2544 เท่ากับ 0.99 บาท

การดำเนินงานของโรงแรม

ในปี 2545 บริษัทมีรายได้จากธุรกิจโรงแรม 1,459.399 ล้านบาท ซึ่งเพิ่มขึ้นจากปีก่อนร้อยละ
2.38 โดยมีอัตราการเข้าพักร้อยละ 59.8 และอัตราค่าห้องพักเฉลี่ยเท่ากับ 4,152 บาท
มีรายได้จากค่าห้องพักจำนวน 732.929 ล้านบาท ซึ่งลดลงจากปีก่อนร้อยละ 1.1
และมีรายได้ค่าอาหารและเครื่องดื่ม 626.226 ล้านบาท เพิ่มขึ้นจากปีก่อนร้อยละ 7.8

การปรับปรุงโรงแรมที่สำคัญได้แก่ ล็อบบี้เลาน์จ ศูนย์บริการธุรกิจ และห้องพักจำนวน 225
ห้องที่อาคาร แชงกรี-ลาวิง รวมทั้งการตกแต่งห้องพักทั้งหมดจำนวน174 ห้องที่อาคารกรุงเทพวิง
ได้ดำเนินการเสร็จเรียบร้อยแล้ว
ซึ่งการปรับปรุงตกแต่งดังกล่าวจะช่วยเพิ่มศักยภาพในการแข่งขันให้แก่โรงแรม
ส่วนการปรับปรุงห้องพักที่เหลือคาดว่าจะดำเนินการแล้วเสร็จในเดือนกันยายน 2546
การปรับปรุงในส่วนนี้จะทำให้โรงแรมสูญเสียรายได้เล็กน้อย นอกจากนั้น ในปี 2546
นี้โรงแรมมีโครงการปรับปรุงค็อฟฟี่ช็อปให้แล้วเสร็จรวมทั้งจัดสร้างสปาชั้นนำและทันสมัยขึ้นที่อาคารกรุงเทพวิง

เงินปันผล

คณะกรรมการเสนอให้จ่ายเงินปันผลแก่ผู้ถือหุ้น สำหรับปีสิ้นสุด ณ วันที่ 31 ธันวาคม 2545
ในอัตราหุ้นละ 1.00 บาท โดยจะเสนอให้ที่ประชุมสามัญผู้ถือหุ้นที่จะจัดให้มีขึ้นในวันที่ 18 เมษายน
2546 พิจารณาอนุมัติ ซึ่งหากที่ประชุมผู้ถือหุ้นดังกล่าวมีมติอนุมัติ
บริษัทจะดำเนินการจ่ายเงินปันผลให้แก่ผู้ถือหุ้นในวันที่ 13 พฤษภาคม 2546

การลงทุน

โรงแรม Traders Yangon ซึ่งบริษัทถือหุ้นอยู่ในอัตราร้อยละ 22.22 มีรายได้ 4.93
ล้านเหรียญสหรัฐ ซึ่งลดลงจากปีที่แล้วร้อยละ 0.85 มีอัตราการเข้าพักเพิ่มขึ้นร้อยละ 3
ในขณะที่อัตราค่าห้องพักเฉลี่ยลดลงร้อยละ 15.27
สถานการณ์การเมืองในสหภาพเมียนมาร์ยังคงไม่เปลี่ยนแปลง
และโรงแรมคาดว่าจะสามารถรักษาส่วนแบ่งทางการตลาดไว้ได้

1-1-2

แนวโน้มในอนาคต

ในปี 2545 มีนักท่องเที่ยวเข้ามาเที่ยวในประเทศไทยเพิ่มขึ้นร้อยละ 7.2 ซึ่งคาดว่าในปี 2546
จำนวนนักท่องเที่ยวที่เข้ามาในประเทศไทยน่าจะเพิ่มขึ้นในระดับเดียวกับปี 2545
จำนวนห้องพักของโรงแรมระดับห้าดาวในกรุงเทพ- มหานครได้เพิ่มขึ้นอีก 392
ห้องหรือเท่ากับร้อยละ 11.15
ของโรงแรมที่อยู่ในระดับเดียวกันเนื่องจากปลายปีที่แล้วมีโรงแรมใหม่ได้เริ่มเปิดให้บริการอีกหนึ่งแห่ง
อย่างไรก็ตาม
โรงแรมมั่นใจว่าหลังจากการปรับปรุงโรงแรมได้ดำเนินการเสร็จเรียบร้อยแล้วจะทำให้โรงแรมมีศักยภาพในการแข่งขันได้มากขึ้น
นอกจากนี้ การเปิดให้บริการ“สปา”จะช่วยเพิ่มความได้เปรียบในการแข่งขันมากขึ้น

รางวัลต่างๆ

ในปี 2545 โรงแรมแชงกรี-ลายังคงได้รับการคัดเลือกให้เป็นโรงแรมดีเด่นในด้านต่างๆ ดังนี้

-   ได้รับคัดเลือกจากผู้อ่านนิตยสาร “Conde Naste Traveler, USA”
    ให้เป็นโรงแรมที่ดีที่สุดเป็นลำดับสิบจากจำนวนโรงแรมที่ดีที่สุดในเอเชียจำนวนสามสิบโรงแรม

-   ได้รับคัดเลือกจาก “New York’s Institutional Investor, USA”
    ให้เป็นโรงแรมที่ดีที่สุดในโลกเป็นลำดับที่ยี่สิบเอ็ด

-   ได้รับคัดเลือกจากผู้อ่านนิตยสาร “Travel & Leisure”
    ให้เป็นโรงแรมที่ดีที่สุดในเอเชียเป็นลำดับห้า

-   ห้องอาหารแอนเจลินีได้รับการคัดเลือกจากนิตยสาร “Bangkok Dining &
    Entertainment” ให้เป็นห้องอาหารอิตาเลียนที่ดีที่สุดในกรุงทพมหานคร เป็นปีที่ 5 ติดต่อกัน